Getuie skoonveld ná moord op Bfn-man | Maroela Media
Die polisie in Bloemfontein is op soek na 'n man wat aan die einde van die maand in die hof moet getuig oor 'n moordsaak wat sedert 2015 ondersoek word. Die polisie kon Denaldro Slinger (32) nie opspoor nie nadat hy sy woonadres en kontakbesonderhede verander het.
Slinger het inligting oor die moord van Theo van Wyk wat in 2015 in Bloemfontein plaasgevind het.
Volgens kol. Thandi Mbambo, woordvoerder van die polisie, het Van Wyk op 6 September 2015 omstreeks 05:15 by sy woonplek in die Elangeni-kompleks in Willows, Bloemfontein, aangekom. Hy het aan sy huis se deur geklop en gewag dat sy vrou die deur moet oopmaak. Terwyl hy by die deur gewag het, het 'n verdagte hom oorval en met 'n stomp voorwerp oor die kop geslaan.
"Van Wyk se vrou het die deur oopgemaak en hom roerloos op die grond aangetref," bevestig Mbambo.
'n Saak van moord is by die Parkweg-polisie in Bloemfontein aanhangig gemaak en een verdagte is in hegtenis geneem. Die polisie het nie die naam of identiteit van die verdagte bekendgemaak nie.
"Tydens die ondersoek is verklarings van getuies verkry. Slinger is onder meer ondervra. Hy moet hieroor getuig wanneer die saak van 30 Augustus tot 3 September in die hof aangehoor word. Die polisie sukkel egter om hom in die hande te kry nadat sy woonadres en kontakbesonderhede verander het."
Die polisie vra Slinger, of enigiemand wat weet waar hy hom bevind, om kapt. Kelaotswe Lebodu van die Bayswater-polisie by 082 466 8618 te skakel.
Klink nie vir my of hy 'n getuie is nie maar eerder 'n verdagte!!!
Hier is beslis 'n slang in die gras
Die moord word al sedert 2015 ondersoek. Geen wonder die getuie(verdagte?) is al skoonveld nie. Dit spreek boekdele van hoedmannetjie se kaders se bevoegdheid!